
Sažetak: Autori rada transkribirali su i preveli Franklov go- 
vor o kolektivnoj krivnji (Beč, 1988.) s njemačkoga na hrvat- 
ski jezik i to je prvi hrvatski prijevod toga Franklova govora. U 
radu se navedeni govor detaljno jezično i sadržajno analizira, 
pri čemu ga se uspoređuje s tiskanom inačicom te se Franklo- 
vi stavovi i izričaj suprotstavljaju stavovima K. Jaspersa, H. 
Arendt i C. G. Junga. Pritom autori analiziraju filozofska 
uporišta Franklove logoterapije i egzistencijalne analize te nje- 
gova promišljanja o patologiji duha vremena, napose o kolek- 
tivizmu. Sagledavanje društvenoga, političkoga, povijesnoga i 
filozofskoga konteksta neophodno je za razumijevanje aktu- 
alnosti Franklove misli, odnosno relevantnosti rasprave o (ne) 
postojanju kolektivne krivnje. 


Ključne riječi: kolektivna krivnja, logoterapija, Viktor Fran- 
kl, govor, jezik nacionalsocijalizma, holokaust. 


Uvod 


Godine 2020. navršilo se punih 75 godina od oslobođe- 
nja zatočenika iz brojnih koncentracijskih logora, među 
ostalim, Buchenwalda, Auschwitza i Dachaua. Te je go- 
dine (1945.) nakon višegodišnjega zatočeništva u logoru 
oslobođen i zatvorenik 119104, Viktor Emil Frankl (1905. 
— 1997.). Viktor Frankl bio je neurolog, psihijatar, filozof, 
izniman znanstvenik i sveučilišni profesor, utemeljitelj lo- 
goterapije i egzistencijalne analize. Franklove knjige preve- 


209 


DIACOVENSIA 29(2021.)2 + 


dene su na desetke jezika, prodane u milijunima primjeraka, a neke njegove knjige 
prevedene su i na hrvatski jezik (Nečujan vapaj za smislom, 1987., u izdanju naklad- 
ničke kuće Naprijed!'; Liječnik i duša, 1993., u izdanju Kršćanske sadašnjosti“; Vreme- 
na odluke, 2007., u izdanju Karitativnog fonda UPT*, Patnja zbog besmislena života, 
2011., u izdanju Karitativnog fonda UPT“, Čovjekovo traganje za smislom, 2015., u 
izdanju Planetopije*, Bog kojega nismo svjesni, 2017., u izdanju nakladnika Svijetla 
točka“). Neke od navedenih knjiga objavljivane su na hrvatskome jeziku i ranije, na 
primjer knjiga Bog kojeg nismo svjesni bila je objavljena još 1981. godine pod nazi- 
vom Bog podsvijesti. Psihoterapija i religija, u nakladi prevoditelja prof. Karla Pren- 
divoja, biliblioteka Oko 3 ujutro", a zatim u ponovljenome izdanju pod istim naslo- 
vom 1996. godine, u izdanju Provincijalata franjevaca trećoredaca. Isto tako knjiga 
Čovjekovo traganje za smislom, koja je prodana u više od 10 milijuna primjeraka di- 
ljem svijeta, na hrvatski jezik prevođena je u više navrata pod različitim naslovima: 
Zašto se niste ubili? — uvod u logoterapiju, 1978. godine, kod nakladnika Impresum, 
Zagreb? (ujedno i prvo Franklovo djelo objavljeno na hrvatskome jeziku), Zašto se 
niste ubili? — uvod u logoterapiju, 1997. godine u izdanju Provincijalata franjevaca 
trećoredaca!" i Život uvijek ima smisla — uvod u logoterapiju, 2001. godine, također 
kod istoga izdavača". Logoterapiju se u literaturi često još naziva i trećom bečkom 
psihoterapijskom školom, no sam Frankl, pojašnjavajući što je logoterapija u za- 
dnjem poglavlju novoga izdanja knjige Čovjekovo traganje za smislom, navodi kako 
je tako nazivaju >neki autori«.'* Kako bismo najkraće opisali što je logoterapija, 
citirat ćemo samoga Viktora Frankla: »Logoterapija je usredotočena na smisao 
ljudskog postojanja, kao ina čovjekovo traganje za smislom.«!'* Prema logoterapiji, 
ta težnja da u svom životu pronađe smisao, primarna je motivacijska sila u čovje- 
ku. Zato govorimo o volji za smislom, za razliku od volje za zadovoljstvom, koja je 


"V. FRANKL, Nečujan vapaj za smislom, Zagreb, 1987. 

*V. FRANKL, Liječnik i duša. Temelji logoterapijske i egzistencijske analize, Zagreb, 1993. 
3V. FRANKLI, Vremena odluke, Đakovo, 2007. 

*V. FRANKL, Patnja zbog besmislena života. Psihoterapija za današnje vrijeme, Đakovo, 2011. 
5V. FRANKL, Čovjekovo traganje za smislom, Zagreb, 2015. 

*V. FRANKL, Bog kojeg nismo svjesni. Psihoterapija i religija, Zagreb, 2017. 

?V. FRANKL, Bog podsvijesti. Psihoterapija i religija. Zagreb, 1981. 

*V. FRANKL, Bog podsvijesti. Psihoterapija i religija. Zagreb, 1996. 

* V. FRANKL, Zašto se niste ubili? Uvod u logoterapiju, Zagreb, 1978. 

"V, FRANKL, Zašto se niste ubili? - Uvod u logoterapiju, Zagreb, 1997. 

1" V, FRANKL, Život uvijek ima smisla - Uvod u logoterapiju, Zagreb, 2001. 

!2V, FRANKL, Čovjekovo traganje za smislom, 92. 


13 Isto. 

rezultat nepomirljivosti instinkta za užitkom (libido — žudnja za punim užitkom) i 
instinkta zbiljnosti (težnja k izmirenju svake napetosti, nagon k smrti — thanatos)!“ 
te postupno (iskustveno učenje) uspostavljenoga načela realnosti! kojim se vodi 
odrastao, odgovoran i etičan čovjek koji na društveno prihvatljiv način zadovolja- 
va svoje nagone potvrđujući tako zrelost pod imperativom praktičnoga djelovanja 
koje teži k zadovoljstvu, na kojoj se temelji Freudova psihoanaliza i za razliku od 
volje za moći, na kojoj se temelji Adlerova psihologija, ali je pritom naziva željom 
za superiornosti. Viktor Frankl kao znanstvenik djelovao je ne samo u Europi nego 
iu SAD-u. Rodio se i umro je u Beču. Upravo u Beču održao je 10. ožujka 1988. 
godine, u povodu prisjećanja na pripojenje Austrije nacističkoj Njemačkoj, i svoj 
glasoviti govor o kolektivnoj krivnji.“ Tiskana inačica toga govora može se pronaći 
u knjizi Viktora E. Frankla Es kommt der Tag, da bist du frei. Unveroffentlichte Briefe, 
Texte und Reden, pod naslovom Alle, die guten Willens sind'". Međutim između ti- 
skane inačice govora i snimke govora postoje određene jezične i sadržajne razlike. 
Stoga, kada je riječ o navedenom Franklovu govoru, može doći i do razlika u citi- 
ranju, pa i razumijevanju teksta. Autori ovoga rada transkribirali su Franklov govor 
i preveli ga na hrvatski jezik te ga uspoređuju s tiskanom inačicom, analizirajući 
pritom Franklovo tumačenje kolektivne krivnje, suprotstavljajući ga stavovima K. 
Jaspersa, H. Arendt i C. G. Junga. Prije toga ukratko se osvrću na filozofska upori- 
šta Franklove logoterapije te na njegova promišljanja o patologiji duha vremena, 
napose o kolektivizmu. 


1. Filozofska uporišta Franklove logoterapije 
i razmatranje o vrjednotama 


U vrijeme dok je Frankl stvarao teorijske temelje logoterapije, na psihologiju su 
najviše utjecali fenomenologija i filozofija egzistencije, pa se njihov utjecaj može vi- 
djetii u njegovim djelima. Utemeljitelj fenomenologije E. Husserl (1859. — 1939.) 
suprotstavio se metodom redukcije ili epokh& svakom obliku psihologizma. On u 
fenomenologiji vidi mogućnost spoznaje biti ( Wesen) i čistoga sadržaja (eidos) koja 
oslobađa od drugih utjecaja (fenomenološka redukcija) da bi istraživao problem 
istine. Husserl fenomenologiju naziva Wesenslehre (učenje o biti). Prema Husserlu, 
psihologija se bavi empirijskom sviješću, a fenomenologija čistom sviješću. Eksperi- 


"4 S. FREUD, Budućnost jedne iluzije, Zagreb, 1986. 
"5 S. FREUD, Nelagodnost u kulturi, Novi Sad, 1976. 


'*V, FRANKL, Govor o kolektivnoj krivnji, Beč, 1988. Dostupno na: https://www.youtube.com/ 
watch?v=leGKtWlIwHt4 (27. 1. 2020.). 


""V. E. FRANKL, Es kommt der Tag, da bist du frei. Unveroffentlichte Briefe, Texte und Reden, Altusried- 
Krugzell, 2015. 

mentalnu psihologiju Husserl ironično naziva psihološkim naturalizmom i psiho- 
logizmom.'* Kritiku psihologizma također nalazimo i u djelu Viktora Frankla. Sam 
termin fenomenologija nalazimo i kod J. G. Herdera, J. G. Fichtea i G. W. F. Hegela, 
koji je 1806. godine napisao Fenomenologiju duha". Fenomenološki pokret, kako se 
naziva u suvremenoj filozofiji, osim Husserla obuhvaća gotovo sva značajna imena 
filozofije XX. st., od kojih ćemo spomenuti one koji su na Frankla možda najviše 
utjecali: M. Scheler, M. Heidegger, N. Hartmann i dr. Pojam egzistencije u filozo- 
fiji egzistencije označava podrijetlo, vlastitost mišljenja i rada kako bi se Ja što više 
našlo u sebi i sa sobom. Egzistencija je sloboda u odnosu na postojanje — kao bače- 
nost (Dasein). Prema Jaspersu?! filozofija je osvjetljenje egzistencije ili briga za sa- 
moga sebe. Subjektivna dimenzija ljudske egzistencije pritom je presudna; čovjek 
slobodno odlučuje o vlastitoj sudbini. Izgradnja čovjekove egzistencije događa se u 
subjektivnom i individualnom doživljaju svijeta. Taj pak doživljaj izranja iz apsurda, 
očaja i tjeskobe, onkraj društvenih odnosa. Unutar filozofije egzistencije djelovali 
su Seren Kierkegaard, Friedrich Nietzsche, Karl Jaspers, Martin Heidegger. Bitno 
je još napomenuti da filozofiju egzistencije valja razlikovati od egzistencijalizma, 
čiji su predstavnici: Gabriel Marcel, Jean-Paul Sartre, Simone de Beauvoir i Albert 
Camus. Sgren Kierkegaard, nakon objektivističkih filozofskih sustava, naglašavao 
je subjektivnost kao jedini istinit izraz ljudskoga života, odnosno egzistencije. Pod 
egzistencijom je podrazumijevao pojedinačnu egzistenciju koja se na jedincat i ne- 
ponovljiv način ostvaruje u svakom čovjeku. Teoriju ljudske egzistencije označa- 
vao je razlikom između esencijalno hedonističkoga koji je estetički modus života i 
etičkoga života utemeljenoga na obvezi.“ S. Kierkegaard svojim je djelom uvelike 
utjecao na misao Viktora Frankla, posebno govoreći o čovjekovu svakodnevnom 
iskušavanju straha, patnje, tjeskobe i očaja kao egzistencijalnih odrednica života 
koji nije idealizirana slika i ne može se poopćiti. Od kasnijih filozofa koji su utjecali 
na Frankla možemo istaknuti i Karla Jaspersa i Martina Heideggera, koji je bio naj- 
značajniji predstavnik toga smjera. Dio Heideggerove filozofije govori o tome da 
se čovjek od drugih bića razlikuje po tome što vlastitu opstojnost shvaća kao otvo- 
renu te tek mora odlučiti o svom bitku. Tako Frankl navodi: >Ljudska opstojnost 
jest odgovorna opstojnost, zato što je opstojnost u slobodi. To je bitak koji — kako 
kaže Jaspers — tek još odlučuje što jest: 'odlučivajući bitak. On znači upravo “tubi- 


'* B. BOŠNJAK, Filozofija. Uvod u filozofiju. Mišljenje i rječnik. Zagreb, 1985., 189. 
" G.W.F. HEGEL, Fenomenologija duha, Zagreb, 1955. 

2% B. BOŠNJAK, Filozofija. Uvod u filozofiju, 185. 

“ K.JASPERS, Uvod u filozofiju, Zagreb, 2012. 

2 S. KIERKEGAARD, Ili - ili, Sarajevo, 1990. 

tak' a ne tek postojanje (Heidegger).«?* Nakon što se udaljio od učenja Sigmunda 
Freuda i Alfreda Adlera, odnosno nakon što je zbog neslaganja isključen iz obaju 
psihoterapijskih pravaca, Frankl se počeo detaljnije upoznavati s filozofijom Maxa 
Schelera, a kasnije i s djelima iz filozofije egzistencijalizma i autorima poput Karla 
Jaspersa, Martina Heideggera i Nicolaia Hartmana. Uzimajući u obzir navedeno, 
mišljenje Viktora Frankla moguće je jasno smjestiti u polje filozofije. Pritom je po- 
segnuo i za vrijednosno-filozofskim djelom Maxa Schelera Der Formalismus in der 
Ethik und die materiale Wertethik *. Purjo ističe kako je to djelo >Franklu pomoglo 
u pojašnjavanju vlastite doktrine i u davanju pozitivnog odgovora na pitanje je li 
moguća psihoterapija koja se temelji na duhovnom u čovjeku i koja je vrijednosno 
orijentirana. Tako je Schelerov utjecaj na Frankla bio u tolikoj mjeri odlučujući, da 
bez njega vjerojatno ne bi bilo ni same logoterapije.«* Velik zaokret u vrijedno- 
snim promišljanjima Frankl pokazuje u članku objavljenom 1937. godine* u ko- 
jem, suprotno ranim promišljanjima o nepostojanju apsolutnih vrijednosti koje bi 
se a priori mogle dokazati, Frankl govori o vlastitoj odgovornosti, tj. o odgovornosti 
u odlučivanju komu (Bogu, savjesti), odnosno za što je čovjek odgovoran i koji 
smisao u svome životu pronalazi. Temeljeći svoje stavove na Schelerovoj filozofiji, 
Frankl govori o apsolutnim i objektivnim vrjednotama, a taj stav zastupa osobito u 
najranijoj inačici djela Liječnik i duša“". Zanimljivo je spomenuti da tek 1938. godi- 
ne, pri kraju navedenoga članka, Frankl govori o trima vrijednosnim kategorijama: 
stvaralačkim vrijednostima, doživljajnim vrijednostima i vrijednostima stava, koje 
će biti sveprisutne u njegovim kasnijim djelima. U kasnijim izdanjima Liječnika i 
duše“ Frankl još uvijek ističe objektivni karakter vrjednota i njihov transcenden- 
tni karakter, no istodobno govori kako čovjek nije u mogućnosti spoznati puninu 
vrjednota, odnosno krajnji smisao, iako se prema njima orijentira kad ispunjava 
zadaće koje određene situacije pred njega postavljaju. Pomoć što ju čovjek ima u 
manje-više općenitim vrijednostima moralnih i etičkih načela, prima ju pod cijenu 
da može upasti u konflikte. Nije tu riječ o konfliktu savjesti jer nam savjest govori 
jednoznačno. Konfliktnost se možda nalazi u vrijednostima, i to stoga što su one po 
definiciji apstraktne smislene općenitosti. Kao takve, vrijednosti vrijede ne samo 


2 V. FRANKL, Liječnik i duša, 125. 
** M. SCHELLER, Formalismus in der Ethik und die materiale Wertethik. Neuer Versuch der Grundle- 
gung eines ethischen Personalismus, Hamburg, 2014. 


"5 'T. PURJO, Die Logotheorie von Viktor Frankl. Der Weg zum wertvollen und sinnhaften Leben, Norder- 
stedt, 2012., 22. 


*V. E. FRANKL, Zur geistigen Problematik der Psychotherapie. / Mental problems of psychothe- 
rapy, u: Zentralblatt fiir Psychotherapie 10(1937.), 33-45 


* T. PURJO, Die Logotheorie von Viktor Frankl, 23. 
* V, FRANKL, Arztliche Seelsorge: Grundlagen der Logotherapie und Existenzanalyse, Beč, 2005. 

za određene i neponovljive osobe nego se protežu i na široko polje tipičnih situaci- 
ja koje se mogu djelomično preklapati. Ima situacija u kojima čovjek mora učiniti 
izbor među vrijednostima, tj. među proturječnim načelima. Ako ne želi izabrati sa- 
movoljno, biva on tada ponovno upućen na savjest koja jedina jamči za njegovu slo- 
bodnu odluku, ali ne samovoljnu, nego odgovornu. Čovjek je i pred svojom savjesti 
slobodan, ali ta se sloboda sastoji jedino u izboru između mogućnosti da posluša 
savjest ili da njezino upozorenje zanemari. Učestalo zanemarivanje upozorenja sa- 
vjesti dovodi do sustavnoga i metodičkoga potiskivanja i gaženja same savjesti što 
dalje omogućuje put prema konformizmu ili totalitarizmu, već prema tomu nudi li 
društvo pretjerano uopćene vrijednosti čovjeku ili ih od njega iznuđuje." 


2. O zajednici, masi i patologiji duha vremena 


Frankl u svojim radovima razlikuje termine zajednica i masa te govori o patologiji 
duha vremena, odnosno o kolektivizmu i kolektivnim neurozama.?* Unutar patolo- 
gije duha vremena Frankl pronalazi četiri aspekta, odnosno karakteristike te pato- 
logije.** To su ovi aspekti: 


a) Provizoran životni stav 


Takav stav počiva na činjenici da je čovjek u ratu bio prisiljen živjeti iz dana u dan, 
ali toga se stava, iako njegovo postojanje možemo pripisati ratu, čovjek s provi- 
zornim životnim stavom nikada nije riješio. Takav čovjek ne smatra potrebnim 
djelovati i uzeti sudbinu u svoje ruke jer u svojem postojanju vidi prolaznost i pri- 
vremenost, dok čovjek s fatalističkim životnim stavom, kojega Frankl navodi kao 
primjer drugoga aspekta, ni ne misli da je to moguće jer u svom postojanju vidi 
fatum, sudbinu, usud. 


b) Fatalistički životni stav 


Takav životni stav ne počiva samo na ratnim doživljajima općenito, već posebno na 
događajima ratnoga zatočeništva kad se kod ljudi javlja osjećaj da su samo bacani, 
odnosno da nemaju kontrolu nad onim što se s njima događa. Posebno u fašiz- 
mu (zbog autoritarnoga načina vladanja) ljudi su bili odgajani tako da bježe i da 
se boje osobne odgovornosti, bili su dresirani za poslušnost, i to za slijepu posluš- 
nost prema političkom vođi. Frankl nadalje navodi da je prosječni čovjek današnjice 
opsjednut praznovjerjem koje se očituje vjerovanjem u najrazličitije moći sudbine, a 
to praznovjerje hrani današnji nihilizam. Frankl dakle upotrebljava riječ Besessenheit, 


* V. FRANKL, Bog kojeg nismo svjesni, 89-90. 
*V. FRANKL, Liječnik i duša, 122. 
"V. FRANKL, Der leidende Mensch, Anthropologische Grundlagen der Psychotherapie, Bern, 2005. 

čije primarno značenje u njemačkom jeziku jest opsjednutost, ali se može, među 
ostalim, prevesti i kao zaluđenost, mahnitost ili ludilo. Međutim, bez obzira na mo- 
gućnosti različitih prijevoda navedenoga pojma, mogli bismo se složiti da čovjeku 
današnjice nedostaje vjerovanje u smisao života te je izložen praznovjerju koje tvr- 
di da život nema objektivno značenje, a takav stav čovjeka uvlači u spiralu dezori- 
jentiranosti koja ga vodi do potpune izgubljenosti. 


Biologizam, psihologizam i sociologizam čovjeka sagledavaju samo kao neki re- 
fleksni automat, nagonski aparat, proizvod od krvi, nasljeđa i okoline i uvjeravaju 
ga da je takav, odnosno da je u svakom slučaju neslobodan i neodgovoran. Takav 
čovjek za sve krivi društveni položaj u kojem se nalazi ili pak duševne značajke 
koje posjeduje. Fatalistički usmjeren čovjek izgovara se na nagon, na ono nesvje- 
sno, služeći fanatizmu, pogrješno tumačeći i zloupotrebljavajući psihoanalizu. Ni 
psihologija C. G. Junga nije lišena fatalističkih crta. I Jung u arhetipu, u arhaičnoj 
i kolektivnoj podsvijesti vidi sudbinu (kob, usud, fatum). Stoga nije ni čudo da je 
upravo on, vjerujući u kolektivno podsvjesno (ili nesvjesno), ustvrdio i kolektivnu 
krivnju Nijemaca, i to svih Nijemaca, uključujući i one njemačke antifašiste koji su 
bili odvedeni u koncentracijske logore. Frankl navodi kako su Nijemci, prema Jun- 
govu mišljenju, i nesvjesno bili nacisti. Iako autorima teksta nije poznata Jungova 
izjava u kojoj on izrijekom kaže da su svi Nijemci i nesvjesno bili nacisti, neprije- 
porna je činjenica da je Jung u jednom intervjuu*“, o kojem će kasnije biti detaljnije 
riječi, izjavio kako se »ne smije raditi omiljena razlika u nazoru, odnosno uvjerenju 
između nacista i protivnika režima «?. 


Doticanjem kolektivnoga nesvjesnoga dolazimo do trećega aspekta koji je potreb- 
no detaljnije razraditi kako bi se i pojam kolektivne krivnje bolje razumio, a to je 
kolektivističko mišljenje. 


c) Kolektivističko mišljenje 


Za kolektivističko mišljenje ljude se odgajalo u nacionalsocijalizmu, koji je njego- 
vao samo kolektivne i paušalne prosudbe. Bilo je dovoljno biti Nijemac, pripadati 
kolektivu njemačke nacije i već tako steći neke zasluge. S druge strane bilo je dovolj- 
no biti Židovi već biti kriv. Nažalost, oni koji su trebali liječiti to masovno oboljenje 
također su se i sami zarazili. U suprotnom bi bilo nerazumljivo kako je uopće ikada 


** Werden die Seelen Frieden finden? Ein Interview mit C. G. Jung, u: Die Weltwoche, 11. 5. 1945. 


** Isto, 3. Jung govori o >... jenen beliebten gesinnungsmiissigen Unterschied zwischen Nazis und Gegnern 
des Regimes....«,anjem. Gesinnung može se u hrvatskom prevesti ne samo kao nazor, stav, uvjerenje, 
mišljenje, shvaćanje nego, ovisno o kontekstu i složenici u kojoj se pojavljuje, i kao političko/ideo- 
loško uvjerenje ( Gesinnugstćiter — zločinac iz [političkog] uvjerenja; Gesinnungstreue — [ideološka] 
vjernost). 

moglo biti govora o tako nečem kao što je kolektivna krivnja. U skladu s takvim raz- 
mišljanjem, ovaj put je i opet bilo dovoljno biti Nijemac i samom tom činjenicom 
postati kriv. Kolektivno prosuđivanje služi tomu da se s ljudi skine odgovornost 
promišljanja i stvaranja osobnoga mišljenja. Tako je i moguće da i danas većina 
ljudi uopće nema mišljenje, nego mišljenje ima njih. 


d) Fanatizam 


Čovjek koji misli kolektivistički ignorira vlastitu osobnost tako što nestaje u masi. 
Fanatičan čovjek ne negira vlastitu osobnost, nego osobnost drugoga, onoga koji 
drukčije misli. Totalitarizam čini čovjeka fanatikom. Što je totalitarizam, jasno je 
vidljivo, kako Frankl ističe, iz jedne Hitlerove izjave: »Politika je igra u kojoj je sva- 
ki trik dozvoljen.«** Uz ta četiri aspekta, odnosno karakteristike patologije duha 
vremena postoje, prema Franklu, i analogne kliničke slike, odnosno oblici kliničke 
psihijatrije. Čovjek provizornoga životnoga nazora odgovarao bi čovjeku u maniji 
kod manične depresije (ili bipolarnoga poremećaja). Njegov način života usmje- 
ren je na trenutak, dakle i on na svoj način živi iz dana u dan. Korelat čovjeku s 
fatalističkim životnim nazorom bio bi čovjek u melankoliji. I on, u svojim psiho- 
motornim ograničenjima, u svojem doživljaju stagnacije volje i bespomoćnosti 
prema sudbini sjedi prekriženih ruku ne radeći ništa. Kolektivističko mišljenje, 
bolje rečeno, kolektivistički osjećaj života pronalazi se u katatoničnoj shizofreniji u 
kojoj nestaje svaka inicijativa i svaki interes. I kolektivizam prisiljava čovjeka da se 
odrekne vlastite inicijative i vlastitih interesa. »Država postaje Moloh i od čovjeka 
čini Golema.<** U tom metaforičkom izričaju Frankl dakle poseže za slikom ne- 
mani koja proždire i uništava neuobličenu amorfnu masu. Pandan fanatizmu jest 
paranoja. Fanatičar nije samo paranoik u smislu da pati od manije proganjanja i 
teorija zavjere, nego je ponekad i zaista paranoidan, kada pati od subjektivno pre- 
cijenjenih ideja." Za razumijevanje kolektivne krivnje bitno se još, osim na kolek- 
tivizam, osvrnuti i na odnos zajednice i mase, na način kako ga vidi V. Frankl. On 
smatra da bijegom u masu čovjek gubi ono njemu svojstveno — odgovornost, dok 
predajom zadaćama koje mu zadaje zajednica čovjek stječe dodatnu odgovornost. 
Prema Franklu, bijeg u masu, bijeg je od individualne odgovornosti. 


%* V. FRANKL, Der leidende Mensch, Anthropologische Grundlagen der Psychotherapie, 195. 


*5 Frankl se ovdje, osim navedenog, ne osvrće detaljnije o melankoliji. Međutim ne bi se trebalo gene- 
ralizirati da melankolični ljudi doslovno ništa ne rade, oni mogu biti i izrazito kreativni. Opš. usp. I. 
RAGUŽ, Š. ŠOKČEVIĆ (ur.), Melankolija između kreativnosti i depresije, Zbornik radova, Đakovo, 
2017. 


%* V, FRANKL, Der leidende Mensch, Anthropologische Grundlagen der Psychotherapie, 196. 


37 Isto. 

»Čim se netko ponaša tako kao da je puki dio neke cjeline, a tek je ta 
cjelina ono pravo, može steći osjećaj da je oslobođen tereta vlastite od- 
govornosti. Ova tendencija bijega od odgovornosti jest motiv svakog ko- 
lektivizma. Prava zajednica je u biti zajednica odgovornih osoba — dok 
je obična masa samo suma bića lišenih osobnosti. U procjenjivanju ko- 
lektivizam vodi tome da umjesto odgovornih osoba vidi samo neki tip, a 
umjesto osobne odgovornosti samo vezanost čovjeka za taj tip.<*? 


Uočavanje problema tipiziranja ljudi Frankla dovodi do zaključka kako su i oni koji 
prosuđuju, razmišljajući na taj način, oslobođeni odgovornosti prosudbe. Čovjek 
se gubi u masi i njime se više nitko ne treba baviti jer ionako spada u određeni fip, 
unutar je određene norme. Frankl dalje ističe da 


>na moralnom području u prosuđivanju, odnosno osuđivanju ljudi, ko- 
lektivizam vodi do toga da ih čini “kolektivno odgovornima' odnosno, 
čini ih odgovornima za nešto za što nisu odgovorni. Time se pokušava 
izbjeći odgovornost prosudbe. Mnogo je, dakako, udobnije paušalno 
vrednovati ili obezvrijediti cijele rase) nego svakog pojedinog čovjeka 
procjenjivati po tomu kojoj od dviju u moralnom pogledu jedino rele- 
vantnih “rasa pripada: rasi poštenih ili rasi' nepoštenih ljudi.<** 


O tim dvjema rasama ljudi Frankl je govorio u svom poznatom govoru koji će u 
radu biti detaljno analiziran. Promatrajući ljude s kolektivističkoga gledišta, odno- 
sno stapajući ih smasom, dolazi se do stava o kolektivnoj krivnji, kao što je već prije 
u radu bilo navedeno. Međutim Frankl se suprotstavlja ideji kolektivne krivnje (go- 
voreći o njoj u kontekstu nacionalsocijalističkih zločina), što je osobito istaknuto u 
njegovu govoru u Beču 1988. godine, koji ćemo u nastavku rada detaljnije analizi- 
rati, odnosno usporedit ćemo tiskanu inačicu i transkript. 


3. Govor Viktora Frankla održan 10. ožujka 1988. godine u Beču 


Viktor Frankl održao je govor na njemačkom jeziku u Beču (Rathausplatz) 10. 
ožujka 1988. godine, na obljetnicu pripojenja Austrije nacističkoj Njemačkoj, od- 
nosno na obljetnicu ulaska trupa njemačke vojske u Austriju u ožujku 1938. go- 
dine. Snimka je dostupna na https://www.youtube.com/watch?v=leGKtWlwHt4 
(dostupnost provjerena 27. siječnja 2020.), a u nastavku donosimo transkript go- 
vora, prevedenoga na hrvatski jezik. 


*V. FRANKL, Liječnik i duša, 121. 
% Isto, 122-123. 

>Gospodine gradonačelniče! 
Dragi Bečani i Bečanke! 


Nadam se da ćete razumjeti ako Vas zamolim da se u ovom trenutku prisjeća- 
nja zajedno sa mnom prisjetite moga oca koji je umro u logoru Theresienstadt, 
moga brata koji je poginuo u logoru Auschwitz, moje majke koja je u istom lo- 
goru izgubila život u plinskoj komori i moje prve žene koja je u logoru Begen- 
Belsen morala ostaviti svoj mladi život. 


Ali molim Vas da od mene ne očekujete ni jednu jedinu riječ mržnje. A koga 
bih trebao mrziti? Poznavao sam samo žrtve, ali ne poznajem počinitelje. U naj- 
manju ruku počinitelje ne poznajem osobno, a nekoga ne okriviti osobno, već 
kolektivno, striktno odbijam. (aplauz) 


Ne postoji kolektivna krivnja i — vjerujte mi — ne kažem to danas prvi put, nego 
to govorim od prvoga dana otkad sam oslobođen iz svoga posljednjega koncen- 
tracijskoga logora. I mislim da je kolektivno okrivljavanje muškaraca i žena u 
Austriji, koji su danas stari između nula i pedeset godina, zločin i ludilo. I dopu- 
stite mi da to psihijatrijski formuliram: bio bi to zločin kada to ne bi bio slučaj 
ludila. A k tomu još i povratak u nacionalsocijalističku ideologiju rodovskoga 
jamstva. 


Neka te riječi budu upućene onima koji misle da smiju reći kako se čovjek mora 
osjećati krivim ili se barem sramiti i zbog onoga što nije sam učinio ili je propu- 
stio učiniti, ali i zbog onoga što su njegovi roditelji ili čak bake i djedovi trebali 
imati na savjesti. (aplauz) 


I sa sigurnošću vjerujem da bi žrtve bivših kolektivnih progona trebale biti 
prve, i bit će prve, koje će se složiti samnom, osim ako ne namjeravaju današnju 
mladež otjerati u okrilje starih nacista i neonacista. (aplauz) 


Dopustite mi da se na trenutak vratim na svoje oslobođenje. Vratio sam se u 
Beč prvim, premda jedino mogućim ilegalnim prijevozom, naguran s nekoliko 
ostalih Bečana, među njima i s gospođom Rosom Jochmann, u kamionu 15. 
kolovoza 1945. Otad sam 63 puta bio pozvan u Ameriku, na fakultete itd. I sva- 
ki od ta 63 puta vratio sam se u Austriju. Ne zato što su me Austrijanci toliko 
voljeli, nego zato što sam ja volio Austriju. A ljubav, kako sami znate, ne počiva 
uvijek na uzajamnosti. (aplauz) 


Uvijek kada sam bio u Americi pitali su me Amerikanci: “Recite, gospodine 
Frankl, zašto zapravo niste već prije rata došli knama?*A moj je odgovor bio..., 
morao sam im objasniti da sam godinama morao čekati na ulaznu vizu za Ame- 
riku, a kada sam je konačno dobio, bilo je prekasno. Jednostavno nisam smogao 
snage usred rata ostaviti svoje stare roditelje same u Beču i prepustiti ih njihovoj 
sudbini pod vladavinom nacionalsocijalista, već je riječ o tome da sam radije 
dijelio tu sudbinu. I onda kažu Amerikanci: “Sve je to u redu, ali zašto niste 


onda barem odmah nakon rata došli k nama u Ameriku? Zašto ste se vratili u 
Beč? Jesu li Vam Bečani premalo toga nažao učinili? Vama i Vašima?* A ja onda 
kažem Amerikancima: “Gledajte, u Beču je na primjer postojala jedna katolička 
barunica koja je, usput rečeno, otkrila i podupirala velikoga radničkoga pjesni- 
ka Alfonsa Petzolda. Ona je jednu moju rođakinju tijekom cijeloga rata skri- 
vala kao podmornicu u svom stanu i tako joj spasila život. I još jedan usporediv 
primjer, socijalistički odvjetnik u Beču. On mi je, kad god je mogao, isto tako 
ugrožavajući samoga sebe, donosio živežne namirnice. Znate li tko je to bio? To 
je bio Bruno Pittermann: I onda ja pitam Amerikance: Recite mi zašto se ne 
bih htio vratiti u grad u kojem postoje takvi ljudi?" (aplauz) 


Točno znam, točno znam što ćete sada reći ili što ćete mi prigovoriti: Gospodi- 
ne Frankl, gledajte, budimo iskreni, to su samo iznimke. Iznimke od pravila, a u 
pravilu su ljudi bili oportunisti. Oni su trebali pružiti otpor/ Imoram vam, moje 
dame i gospodo, dati za pravo. Ali, molim Vas, imajte na umu još nešto: Otpor 
uvijek zahtijeva junaštvo, a junaštvo, po mojem mišljenju, možemo tražiti samo 
od jednoga jedinoga čovjeka, odnosno od sebe samoga. A oni koji kažu: trebali 
su radije dopustiti da ih se zatvori prije nego sklope kompromise ili se nagode s 
nacistima itd. Potpuno točno. Međutim to smije reći samo onaj koji je za samo- 
ga sebe dokazao da bi se radije dao strpati u koncentracijski logor nego na neki 
način iznevjeriti samoga sebe i svoja uvjerenja. (aplauz 


Ponajmanje mlada generacija danas može razumjeti, a kako bi i mogla razumje- 
ti, kako su u ono doba ljudi morali drhtati, strepjeti za svoju slobodu, svoj život, 
za sudbinu svojih obitelji za koje su na neki način bili odgovorni. O svemu tome 
valja promišljati. Tim više se moramo diviti ljudima koji su imali hrabrosti, do- 
vodeći svoj život u opasnost, priključiti se pokretu otpora i to su morali platiti 
životom, kao tada moj najbolji prijatelj. On se zvao Hubert Gsur, a zbog po- 
drivanja oružanih snaga osuđen je na smrt i njegov je mladi život završio pod 
giljotinom. 


Moje dame i gospodo, s nacionalsocijalizmom započeo je rasni fanatizam. Ako 
vam smijem otkriti što o tome mislim, tada moj odgovor glasi: Postoje, zapravo, 
dvije rase ljudi, a to su rasa poštenih i rasa nepoštenih ljudi, a rasna diskrimina- 
cija presijeca sve nacije (aplauz), a unutar svake nacije presijeca sve stranke i 
različite grupacije. Čak i u koncentracijskim logorima moglo se tu i tamo naići, 
čak i među SS-ovcima, na ponekoga donekle poštenoga momka, kao i obratno, 
na ponekoga lupeža među zatvorenicima. Opasnost prijeti negdje drugdje. Po- 
šteni su ljudi u manjini, pošteni su ljudi uvijek bili i mislim da će uvijek i ostati 
manjina. Opasnost leži negdje drugdje. 

Opasnost leži tamo gdje jedan režim, jedan politički sustav, izbaci na površinu 
nepoštene momke, drugim riječima, gdje se pobrine za to da negativna selekcija 
nacije preuzme kormilo. To je prava opasnost. (aplauz) 


* D. VELIČKI — V. VELIČKI, POSTOJI LI KOLEKTIVNA KRIVNJA?, STR. 209-228. 

Na to, moje dame i gospodo, nije unaprijed otporna ni jedna jedina nacija i u 
tom smislu usudit ću se ustvrditi da je načelno svaka nacija sposobna za holoka- 
ust. Što su političke konzekvencije koje iz svega toga smijemo izvući? 


Smatram da postoje dva stila politike ili, mogu reći, dvije vrste političara. Jed- 
ni smatraju da cilj opravdava sredstvo. Svako sredstvo, uključujući terorističko. 
Dok su drugi političari itekako svjesni toga da postoje sredstva koja čak i naj- 
svetiji cilj mogu oskvrnuti. I to je vrsta političara koju jednako tako smatram 
sposobnom da u sveopćoj buci ovih ožujskih dana čuju glas razuma i da čuju 
zahtjev ovoga dana, bolje rečeno, ove obljetnice, a on može samo glasiti da si svi 
ljudi koji imaju dobru volju konačno međusobno pruže ruke preko svih grobo- 
va i preko svih rovova. (aplauz) 


Hvala.« 


Radi potpunijega razumijevanja teksta valja pojasniti nekoliko pojmova. Viktor 
Frankl koristi se pojmom Sippenhaftung, rodovsko jamstvo. Standard njemačkoga 
jezika Duden definira taj pojam dvojako: 1. (etnološki) kao odgovornost rodovske 
zajednice za nešto što je počinio jedan od njezinih pripadnika; 2. (nacionalsocija- 
listički) kao nezakonito pozivanje na odgovornost članova/pripadnika određene 
skupine, odnosno rodbine nekoga tko je kažnjen za nešto. Nadalje Frankl spominje 
svoju rođakinju koja je za vrijeme rata skrivana kao U-Boot, doslovno prevedeno, 
kao podmornica. Za vrijeme progona i deportacije Židova iz Beča, oko 1500 Ži- 
dova uz pomoć hrabrih sugrađana uspjelo je preživjeti skrivajući se (pod lažnim 
identitetom), često u skladištima, podrumima i sl. Njih su štitili prijatelji ili članovi 
obitelji tzv. arijevske rase, neke crkvene organizacije, a ponekad i, uz naknadu, ljudi 
koje od prije nisu poznavali. Ti skrivani ljudi nazivali su se U-Boote, podmornice! te 
se za njih govorilo da su zaronili. Često je bio insceniran suicid takvih osoba te im je 
dodijeljen lažni identitet. Bez službenih dokumenata nisu mogli dobiti hranu, tako 
da su šanse za preživljavanje bile vrlo male. Što se tiče socijalne strukture, među 
pomagačima, ali imeđu skrivanima, bilo je više žena nego muškaraca, većina je bila 
pripadnika radničke, tj. niže srednje klase, bilo je staraca i djece.“ Treći pojam koji 
je potrebno preciznije promotriti jest Wehrmachtszersetzung, podrivanje oružanih 
snaga. Složenica Wehrmachtszersetzung sastoji se od pojmova Wehrmacht (oružane 
snage, njemačka vojska u razdoblju od 1935. godine do 1946. godine, kada su je Sa- 
veznici službeno raspustili) te pojma Zersetzung (potkopavanje, podrivanje). Me- 
đutim pojam Zersetzung u vrijeme nacističke diktature nije bio samo opis radnje, 
nego je bila riječ o (novostvorenom) pravnom pojmu, koji je precizno definiran 
17. 8. 1938. godine u odredbi Verordnung tiber das Sonderstrafrecht im Kriege und 
bei besonderem Einsatz. Pojmom Zersetzung (podrivanje, potkapanje) označavalo 


*' Usp. B. UNGAR - KLEIN, Schattenexistenz. Jiidische U-Boote in Wien 1938-1945., Wien, 2019. 

se kazneno djelo podrivanja volje za obranom i kažnjavalo se smrću. Vrlo često bio 
je u uporabi i pojam Wehrkraftzersetzung — podrivanje obrambene snage. Tiskanu 
inačicu govora Viktora E. Frankla od 10. ožujka 1988. godine u Beču može se pro- 
naći u knjizi Es kommt der Tag, da bist du frei. Unveroffentlichte Briefe, Texte und Re- 
den (Hrsg. Alexander Batthydni) pod naslovom Alle, die guten Willens sind.*! Između 
tiskane inačice govora i snimke govora postoje određene jezične i sadržajne razlike. 
Naravno, tiskana inačica, u odnosu na govor, stilski je dotjerana, nema ponavlja- 
nja, poštapalica, s jasno naznačenim, interpunkcijski označenim granicama između 
pojedinih misli i rečenica. Na te se razlike ne ćemo osvrtati. Bitno je istaknuti da 
su osnovna misao i Franklov stav o kolektivnoj krivnji u objema inačicama isti. Me- 
đutim razlike između govora i tiskane inačice dijelom su vidljve u izboru riječi, u 
navođenju određenih osoba i događaja. U govoru Frankl izrijekom spominje imena 
kojih nema u tiskanoj inačici. Tako na primjer kada govori o katoličkoj barunici 
koja je Franklovu rođakinju skrivala za vrijeme rata, navodi kako je ta barunica po- 
dupirala i pjesnika Alfonsa Petzolda. Ime toga austrijskoga lirika i pripovjedača, 
autora autobiografskoga djela Težak život (Das rauhe Leben, 1920.), ne spominje se 
u tiskanoj inačici. Isto tako, kada govori o svom povratku u Beč nakon oslobođenja 
iz koncentracijskoga logora, u govoru spominje i Rosu Jochmann. Ime te socijal- 
demokratske političarke i pripadnice austrijskoga pokreta otpora ne spominje se u 
tiskanoj inačici. 

Kao bitnu razliku između transkripta i tiskane inačice valja istaknuti dio govora 
u kojem Frankl navodi kako je u koncentracijskim logorima naišao i na poneko- 
ga donekle čestitoga čovjeka i među SS-ovcima te na ponekoga lupeža među za- 
tvorenicima. U tiskanoj inačici Frankl je napisao i rečenicu: »A o kapoima da i ne 
govorim.<* 


Nadalje u tiskanoj inačici, uz tvrdnju kako je »načelno svaka nacija sposobna za ho- 
lokaust«, Frankl navodi i rezultate znanstvenih istraživanja te izrijekom spominje 
Milgramov eksperiment. Prisjetimo se kako je Stanley Milgram, američki psiholog, 
početkom šezdesetih godina proveo »eksperiment poslušnosti« (obedience experi- 
ment), odnosno eksperiment o ljudskom ponašanju pod utjecajem autoriteta.# Od 
ispitanika, dobrovoljaca, tražilo se da upravljaju i šalju impulse električne energije — 
struje — osobi u susjednoj sobi kod koje se to manifestiralo kao elektrošok, i to svaki 
put kada bi ona krivo odgovorila na pitanje. Ispitanici su osobu u susjednoj sobi 
mogli čuti, ali ne i vidjeti. Voditelj eksperimenta stajao je pored sudionika i poticao 


*V. E. FRANKL, Es kommt der Tug, da bist du frei, Alle, die guten Willens sind, 228-231. 
#? Isto, 231. 


# S. MILGRAM, Behavioral study of obedience, u: Journal of Abnormal and Social Psychology 
67(1963.), 371-378. 

ih da puštaju struju ako bi oni negodovali ili odbijali poslati jači elektrošok. Šokovi 
su počinjali s relativno laganih 15 volti te rasli sve do opasnih 450 volti, za koje su 
dobrovoljci unaprijed bili upozoreni da mogu nanijeti ozbiljne ozljede. Ispitanici 
nisu znali da stroj ne čini ništa nažao, osim što stvara zvukove i svjetlosne efekte, 
dok je osoba u susjednoj sobi zapravo bila profesionalni glumac koji je bio plaćen 
da bolno zajauče u skladu s primljenom voltažom. Od 40 dobrovoljaca 65 % slijedilo 
je naređenja i otišlo sve do kraja te pustilo žrtvi punih 450 volti (njih 26) unatoč 
bolnim krikovima i molbama da prestanu. Milgram** je objasnio ponašanje ispita- 
nika tezom kako ljudi mogu dopustiti da se upravlja njihovim djelovanjem, i to ako 
osobu koja im daje naređenja smatraju kvalificiranom, odnosno ako vjeruju da će 
autoritet preuzeti odgovornost za ono što se događa i što oni čine. Frankl upravo 
odgovornost naziva preduvjetom za sve ostale vrijednosti, ističe kako >postoji for- 
malno-etička vrijednost, koja je sama po sebi preduvjet za sve ostale vrijednosti, a 
da pritom ne određuje njihov redoslijed«*. Frankl je istaknuo i u prvom izdanju 
svoje knjige Arztliche Seelsorge (1946.), u hrvatskom prijevodu Liječnik i duša, kao 
što je već navedeno, kako čovjek bijegom u masu gubi ono njemu svojstveno, a to je 
odgovornost, odnosno kako je bijeg u masu bijeg od vlastite odgovornosti.“ Iako i 
u transkriptu i u tiskanoj inačici govora u Beču Frankl ističe kako ne postoji kolek- 
tivna krivnja, u tiskanoj inačici, za razliku od govora, pronalazi se rečenica u kojoj 
je Frankl još precizniji, a ona glasi: »Krivnja može biti samo osobna.« Pojam ko- 
lektivne krivnje potrebno je temeljitije promotriti, tim više što se još jedna razlika 
između transkripta i tiskane inačice govora nalazi upravo u dijelu u kojem spominje 
svoje oslobođenje iz posljednjega koncentracijskoga logora u kojem je bio zatočen. 
Naime u tiskanoj inačici Frankl navodi kako je od prvoga dana tvrdio da ne postoji 
kolektivna krivnja, >i to u vrijeme kada nisi bio omiljen ako si se usudio javno zau- 
zeti stav protiv kolektivne krivnje«. 


4. Kolektivna krivnja kod K. Jaspersa, H. Arendt i C. G. Junga 


Kolektivnu krivnju sažeto bismo mogli opisati kao praksu okrivljavanja kolektiva 
(svih pripadnika skupine; obitelji, naroda, organizacije i sl.) za neko djelo umje- 
sto pojedinačnoga počinitelja ili više njih koji pripadaju kolektivu. Kazneno pravo 
modernih demokracija polazi od individualne odgovornosti, tako da kolektivna 
krivnja, pravno gledano, nije relevantna. U sklopu međunarodnoga prava Ženev- 
ske konvencije također reguliraju pitanje (nepostojanja) kolektivne krivnje. Pod 
pojmom Ženevske konvencije navode se konvencije iz područja ratnoga prava, na 


“ S. MILGRAM, Obedience to authority: An experimental view, New York, 1974. 
# V. FRANKL, Dem Leben Antwort geben: Autobiografie, Weinheim, 2017., 198. 
“€ V, FRANKL, Liječnik i duša, 121. 

primjer Konvencija o zaštiti žrtava rata iz 1949. godine koja obuhvaća Konvenciju 
o poboljšanju sudbine ranjenika i bolesnika u oružanim snagama u ratu (1), Kon- 
venciju o poboljšanju sudbine ranjenika, bolesnika i brodolomaca oružanih snaga 
na moru (2), Konvenciju o postupanju s ratnim zarobljenicima (3) i Konvenciju 
o zaštiti građanskog stanovništva za vrijeme rata (4). One su nadopunjene dvama 
protokolima 1977. godine: Dopunskim protokolom o zaštiti žrtava međunarod- 
nih oružanih sukoba (Protokol I) i Dopunskim protokolom o zaštiti žrtava neme- 
đunarodnih oružanih sukoba (Protokol II), a iz 1958. potječe Konvencija o pravu 
mora. Tako na primjer Konvencija o zaštiti građanskog stanovništva za vrijeme rata 
u članku 33. navodi kako nijedna zaštićena osoba ne može biti kažnjena za djelo 
koje nije osobno počinila, a kolektivne kazne, kao i sve mjere zastrašivanja ili tero- 
rizma, zabranjene su«. I Konvencija o postupanju s ratnim zarobljenicima u članku 
87. navodi kako su »zabranjeni svako kolektivno kažnjavanje za pojedinačne čine, 
svaka tjelesna kazna, svako zatvaranje u prostorije koje nisu osvijetljene dnevnim 
svjetlom i, uopće, svaki oblik mučenja ili okrutnosti«. Kada je riječ o Njemačkoj 
(i Nijemcima) kolektivna krivnja spominje se u kontekstu nacionalsocijalističkih 
zločina. Rasprava o kolektivnoj njemačkoj krivnji vođena je u Njemačkoj nepo- 
sredno nakon završetka rata, s vrlo snažnim emocionalnim nabojem. Oslobađanje 
nacističkih koncentracijskih logora pružilo je sliku okrutnosti i nečovječnosti koja 
je nadmašila i najgoru bojazan o zbivanjima u logorima koja je bila prisutna još za 
vrijeme rata. Njemačkom narodu u javnoj raspravi često se nametala kolektivna 
krivnja, i u inozemstvu, odnosno u zemljama, silama pobjednicama, poput Velike 
Britanije*7 i SAD-a*, i u samoj Njemačkoj. Nijemcima su neposredno nakon rata 
javno prezentirane slike užasa iz koncentracijskih logora, a u sklopu američkoga 
pothvata Reeducation prikazivani su im filmovi snimljeni u logorima. U nekim su 
slučajevima Nijemce koji su živjeli u blizini koncentracijskih logora Saveznici čak 
primorali pokapati žrtve, i to pojedinačno, kako bi se mrtvima iz hrpe nagomilanih 
tijela povratila osobnost.“ Nametanje spoznaje da su svi Nijemci (su)krivi trebalo 
je »Nijemce dovesti do spoznaje da shvate uzroke svog poraza (...) ali je rezultat 
bio fijasko«.*“ Istodobno sam pojam kolektivne krivnje ne pronalazi se nigdje u 


“7. J. FRIEDENMANN, J. SPATER, Britische und deutsche Kollektivschuld-Debatte, u: U. HER- 
BERT (ur), Wandlungsprozesse in Westdeutschland. Belastung, Integration, Liberalisierung 1945 — 
1980, Gčttingen, 2002., 53-90. 

* R.L. MERRITT, Democracy Imposed. U.S.Occupation Policy and the German Public, 1945 - 1949, 
New Haven/London, 1995. 

* D.BARNOUW, Konfrontation mit dem Grauen. Alliierte Schuldpolitik 1945,u: Merkur 49(1995.), 
390-401. 

“E. KOGON, Gericht und Gewissen, u: E. KOGON, Die unvollendete Erneuerung. Deutschland im 
Kriiftefeld 1945-1963. Politische und gesellschaftspolitische Aufsćitze aus zwei Jahrzehnten, Frankfurt 
am Main, 1964., 7-22., ovdje 10. 

službenim dokumentima sila pobjednica.*' Amerikanci su u više navrata isticali, a 
kao primjer možemo spomenuti glavnoga američkoga tužitelja u suđenju u Niir- 
nbergu Roberta H. Jacksona**, da nemaju namjeru kolektivno kažnjavati njemački 
narod. Brojni intelektualci u Njemačkoj i izvan nje o tome su javno i jasno izre- 
kli svoje mišljenje, primjerice dobitnici Nobelove nagrade za književnost Thomas 
Mann i Sigrid Undset, filozof Karl Jaspers, psihoanalitičar C. G. Jung te filozofkinja 
i politologinja Hannah Arendt. Karl Jaspers pitanju krivnje posvetio je veliku po- 
zornost. Već početkom zimskoga semestra akademske godine 1945./1946. velik je 
dio svoga prvoga predavanja o Duhovnoj situaciji u Njemačkoj posvetio pitanju kriv- 
nje. U uvodu predavanja“, rečenicom »Istina će nam pomoći da pronađemo svoj 
put« (moramo primijetiti sličnost s riječima iz Evanđelja po Ivanu: »upoznat ćete 
istinu, i istina će vas osloboditi«, Iv 8, 32), započeo je svoj misaoni put razjašnjava- 
nja ondašnje situacije nakon koje je slijedilo usustavljivanje pitanja krivnje. Jaspers 
priznaje krivnju, ali pristupa joj diferencirano i opsežno, pri čemu razlikuje četi- 
ri pojma krivnje: kriminalnu, političku, moralnu i metafizičku krivnju (odgovor- 
nost). Sažeto prikazano, kriminalna krivnja odnosi se na zločine koji su objektivno 
dokazivi, riječ je o kršenju norme, zakona. Politička krivnja postoji u djelovanju 
državnika i pripadnosti samoj državi, zbog koje moramo snositi posljedice djelo- 
vanja državne politike, moralnu odgovornost snosi pojedinac, i za svoje političko 
i za vojno djelovanje. Moralna krivnja krši moralne norme, ali ne nužno i zakone. 
Štoviše, iz izvršavanja naređenja i zakonskih obveza može izrasti moralna krivnja. 
Utoliko zločini, čak i kada su naređeni, ostaju zločini. Metafizička krivnja čini sva- 
koga suodgovornim i za zločine koji se zbivaju u njegovoj prisutnosti ili uz njegovo 
znanje. Ona dakle čini svakoga suodgovornim za zločine, svatko snosi krivnju za 
njih, ako ne učini sve da ih spriječi. Jaspers negira postojanje kolektivne krivnje, 
narod doduše snosi odgovornost za političko djelovanje svoga vodstva, ali ne može 
se cijeli narod optužiti za zločin jer kriminalne radnje čine pojedinci. Također samo 
pojedinca, a ne kolektiv, možemo moralno osuditi. 


Jedna od najoštrijih osuda njemačkoga naroda potekla je od švicarskoga psihoa- 
nalitičara C. G. Junga. Tri dana nakon kapitulacije Njemačke u jednom intervjuu** 
Jung je izjavio da je »pitanje kolektivne krivnje, kojom će se političari toliko ba- 


"N. FREL, Von deutscher Erfindunskraft oder: Die Kollektivschuldthese in der Nachkriegszeit, u: 
Rechtshistorisches Journal 16(1997.), 621-634. 


%T. EITZ, G. STOTZEL (ur.), W&rterbuch der >Vergangenheitsbewiiltigung«. Die NS-Vergangenheit 
im offentlichen Sprachgebrauch, Hildesheim 2007., 374. 


8 K. JASPERS, Die Schuldfrage, Heidelberg 1946, wieder in: ders., Erneuerung der Universitit. Re- 
den und Schriften 1945/46. Heidelberg, 1986., 113-213., ovdje 120. 


** Werden die Seelen Frieden finden? Ein Interview mit C. G. Jung. 

viti, za psihoanalitičara činjenica«.“* Jung nadalje navodi kako će se jedan od naj- 
važnijih zadataka terapije sastojati od toga da se Nijemce dovede do priznanja te 
krivnje. Jung negira >omiljenu razliku« između nacista i protivnika režima jer su 
svi, svjesno ili nesvjesno, sudjelovali u zločinima, nisu znali, a ipak su znali. Jedini 
izlaz, jedino iskupljenje, Jung vidi u potpunom priznanju krivnje. Kako smo već 
naveli, njemačko civilno stanovništvo bilo je nakon oslobođenja koncentracijskih 
logora primorano doći u njihov obilazak. Jung je u navedenom intervjuu hvalio tu 
praksu jer pokora mora izrasti iz nutrine Nijemaca. Nadalje iz priznanja krivnje i iz 
pokore izrasta iskupljenje, što, kako osobito Jung ističe, nije samo religiozna nego i 
psihološka činjenica. Krivnja se mora priznati, to je, prema Jungu, odnosno prema 
psihoanalitičkom pristupu, najvažniji trenutak terapije. 


Hannah Arendt još je za vrijeme trajanja 2. svjetskoga rata, u siječnju 1945. godine, 
kada je već bio izvjestan poraz nacista, u časopisu Jewish Frontier objavila esej Orga- 
nizirana krivnja (esej je objavljen i ujesen 1945. godine u časopisu Die Wandlung*, 
a urednici časopisa bili su Karl Jaspers i Dolf Sternberger). Arendt navodi kako su 
nacisti cjelokupno njemačko stanovništvo učinili sudionicima zločina, tako da na- 
kon poraza ne će biti moguće precizno odrediti nevine. Arendt je predvidjela kako 
mnogi ne će biti ni svjesni krivnje jer su bili samo djelić aparata, odnosno samo su 
izvršavali naređenja. Arendt dakle ističe politički cilj nacista da cijeli narod učini su- 
krivim, ona polazi od opće (su)krivnje, ali krivnje koja ipak tereti svakoga pojedinca. 


Zaključna promišljanja 

Bez obzira na relativno velik broj prevedenih Franklovih djela, Franklov opus još 
uvijek je nedovoljno poznat u Hrvatskoj te ne postoje potpunija suvremena djela, 
odnosno znanstvene knjige koje bi se detaljnije suočile s Franklovom mišlju i dje- 
lom. Ipak, postoje znanstveni radovi koji su posvećeni Franklovu djelu, a kreću se, 
da spomenemo samo neke, u rasponu od odnosa logoterapije i vjere, logoterapije i 
odgoja, logoterapije i savjesti, utjecaja misli K. Jaspersa na V. Frankla, pa sve do ter- 
minološkoga određenja pojedinih logoterapijskih pojmova.“ Međutim Franklovo 


5 Isto, 3. 

** H. ARENDT, Organisierte Schuld, u: Die Wandlung 1(1945./1946.), 333-344. 

"M. NIKIĆ, Logoterapija i vjera u učenju Viktora Frankla, u: Nova prisutnost 2(2003.), 267-275.; 
Ž. PULJIĆ, Franklova logoterapija — liječenje smislom, u: Društvena istraživanja: časopis za opća 
društvena pitanja 14(2005.)4-5, 885—902.; I. ŠTENGL, Odgajanje senzibilnosti za pitanje smisla. 
Doprinos misli V. E. Frankla smjernicama odgajanju, u: Metodički ogledi: časopis za filozofiju odgoja 
12(2005.)1, 25—-54.; B. VIDOVIĆ, Logoterapija i savjest — uloga savjesti u čovjekovoj potrazi za 
smislom, u: Zbornik radova teološkog simpozija, Split, 2011., 189-211.; ). BOŠNJAKOVIĆ, Karl T. 
Jaspers and Viktor E. Frankl: compared thoughts of two psychiatrist, u: Alcoholism and Psychiatry 
Research 51(2015.)2, 89-107.; V. VELIČKI, D. VELIČKI, Logoterapija u odgoju i obrazovanju — 
terminološko određenje i sadržajne smjernice, u: Nova prisutnost 16(2018.)2, 333-351. 

poimanje kolektivne krivnje, iz kojega se i izvan konteksta nacionalsocijalističkih 
zločina može vrlo jasno iščitati univerzalnost Franklove poruke, u ovom se radu 
prvi put na hrvatskom jeziku znanstveno obrađuje. 


Nadalje se može utvrditi, kako je vidljivo iz navedenih činjenica u ovome radu, da 
Franklovu misao možemo i moramo smjestiti i u područje filozofije. Frankl je bio 
i doktor filozofije, što nije osobito isticao. Štoviše, kada je htio potkrijepiti (for- 
malni) legitimitet svojih filozofskih promišljanja, na jednom predavanju izjavio je 
kako ne posjeduje samo medicinski, nego i filozofski doktorat koji obično skriva jer 
koliko poznaje svoje bečke kolege, nitko ne će reći da je Frankl dvostruki doktor, 
nego da je polovični liječnik.“ 


Osim toga dosad nije provedena ovako detaljna analiza jezičnih i sadržajnih razli- 
ka između, još u Hrvatskoj neobjavljenoga, transkripta Franklova govora i njego- 
ve tiskane inačice. Upravo iz toga razloga smatrali smo nužnim napraviti njemački 
transkript, prevesti ga na hrvatski jezik te napraviti detaljnu znanstvenu analizu i 
upozoriti i na bitne jezične i sadržajne razlike, i na povijesni, politički i društveni 
kontekst, odnosno relevantnost teme za današnje doba. 


Na temelju detaljne jezične i sadržajne analize provedene u radu možemo zaklju- 
čiti da, bez obzira na to što postoje evidentne razlike između transkripta govora i 
tiskane inačice, poruka ostaje ista. Frankl se u svom govoru koristi rječnikom koji je 
djelomično teško razumjeti bez poznavanja društvenoga i povijesnoga konteksta. 
Jezične i sadržajne razlike rezultat su prije svega okolnosti u kojima su nastale. Go- 
vor je Frankl održao oslanjajući se na bilješke, ali ne čitajući tekst u cjelini. Tiskana 
inačica, kao pisani tekst, podvrgnuta je lekturi i stoga djelomično promijenjena. 


Što se tiče društvenoga i povijesnoga konteksta, posebice smo se usredotočili na 
Franklovu rečenicu navedenu u tiskanoj inačici u kojoj govori kako njegovo tuma- 
čenje kolektivne krivnje nije bilo općeprihvaćeno, odnosno kako je njegovo mi- 
šljenje o nepostojanju kolektivne krivnje u dijelu javnosti, odnosno znanstvenih 
krugova, nailazilo na protivljenje. Utoliko je usporedba Franklova tumačenja kolek- 
tivne krivnje s mišljenjem Jaspersa, Arendt i Junga pokazala specifičnost Franklova 
stava. On je unatoč osobnoj tragediji i proživljenom iskustvu ili možda baš zato na, 
prema njegovu mišljenju, nepostojeću kolektivnu krivnju gledao stavljajući u prvi 
plan ljudskost i poštenje, a ne uniformu, odnosno poziciju kojoj određena osoba 
jest ili nije pripadala. Prema njegovim riječima, lupeža je bilo i među zatvorenici- 
ma, a donekle poštenih ljudi i među SS-ovcima i kapoima. Tu svoju tvrdnju Frankl 
provlači kroz mnoga svoja djela, a možda ju najpregnantnije oblikuje tvrdnjom: 
>(...) očito da nam sama spoznaja je li netko bio zatvorski čuvar ili logoraš ne go- 


* Usp. A. LANGLE, Viktor Frankl: Eine Begegnung, Wien, 2013., 86. 

vori gotovo ništa. Ljudska se dobrota može naći u svim skupinama, čak i u onima 
koje bi se kao cjelinu lako moglo osuditi.«* Pojednostavljeno rečeno, čovjek koji je 
sam bio zatvorenik, koji je u koncentracijskim logorima izgubio sve svoje najbliže, 
mnogo šire i produbljenije gleda na pitanje kolektivne krivnje nego npr. Jung, koji 
je iz svoje isključivo akademske perspektive iboravka u neutralnoj Švicarskoj dao, u 
odnosu na ostale navedene autore, najoštriju osudu nacističkih zločina, pripisujući 
svim Nijemcima kolektivnu krivnju. Uspoređujući Franklove stavove sa stavovima 
Hannah Arendt, C. G. Junga i K. Jaspersa također možemo uočiti da su upravo oni 
koji su na svojoj koži iskusili progon bliži Franklovu stavu. Stavovi o kolektivnoj 
krivnji i njezinu postojanju odnosno nepostojanju dakle variraju ovisno o poziciji 
promatrača, odnosno o njegovu stradanju. 


Na samom kraju preostaje nam još samo zaključiti kako su Franklovo učenje i nje- 
gova filozofska misao u ovo krizno vrijeme pojačanoga besmisla, noogenih neuro- 
za, dakle neuroza koje >ne proizlaze iz konflikata između poriva i instinkata nego 
iz egzistencijalnih problema i neizvjesnosti«“, aktualniji nego ikada. 


%V. FRANKL, Čovjekovo traganje za smislom, 83. 
0 Isto, 94. 

GIBT ES EINE KOLLEKTIVSCHULD? 


Sprachliche und inhaltliche Unterschiede zwischen dem Transkript und der 
gedruckten Version von V. Frankls Rede in Wien im Jahr 1988 im Kontext der 
Relevanz der Diskussion iiber die (Nicht-)Existenz einer Kollektivschuld 


Damir VELIČKI* - Vladimira VELIČKI*“*“ 


Zusammenfassung: Die Autoren haben Frankls Rede iiber Kollektivschuld (Wien, 
1988) transkribiert und aus dem Deutschen ins Kroatische tibersetzt. Dies ist die erste 
kroatische Ubersetzung von Frankls Rede. Der Artikel analysiert diese Rede sprachlich 
und inhaltlich und vergleicht sie mit der gedruckten Version. Frankls Ansichten werden 
mit den Ansichten von K. Jaspers, H. Arendt und C.G. Jung konfrontiert. Dabei analysie- 
ren die Autoren die philosophischen Grundlagen von Frankls Logotherapie und Existen- 
zanalyse sowie seine Uberlegungen zur Pathologie des Zeitgeistes, insbesondere zum Kol- 
lektivismus. Es ist notwendig, den sozialen, politischen, historischen und philosophischen 
Kontext zu beriicksichtigen, um die Aktualitćit von Frankls Denken, bzw. die Relevanz 
der Diskussion tiber die (Nicht-)Existenz einer kollektiven Schuld, zu verstehen. 


Schliisselworter: Kollektivschuld, Logotherapie, Viktor Frankl, Rede, Sprache des Na- 
tionalsozialismus, Holocaust. 

